Philippus, divina permissione Bituricensis archiepiscopus, Aquitaniae primas, universis praesentes litteras inspecturis salutem in Domino. Noverint universi quod venerabilis vir Joannes, abbas Sancti Benedicti Floriacensis, patronus ecclesiae de Castellione super Ligerim, Bituricensis diocesis, in dicta ecclesia libera et vacante, de assensu et voluntate nostra, dilecto clerico nostro Hervaeo Cegommelli ad vitam suam, amore Dei et intuitu pietatis, contulit sex libras parisiensium annuae pensionis persolvendas eidem vel ejus mandato, in terminis inferius annotatis, videlicet sexaginta solidos in octavis Resurrectionis dominice et alios sexaginta solidos in octavis Beati Dionysii subsequentis; dictus vero abbas dictam ecclesiam liberam et vacantem magistro Reginaldo, clerico suo, contulit cum onere supradicto, qui post receptionem suam juravit, spontaneus non coactus, se dicto Herveo vel ejus mandato soluturum annuatim dictam pensionem terminis annotatis; preterea dictus abbas ad solutionem dicte pensionis dictis terminis annuatim eidem Herveo vel ejus mandato, quoad vixerit, faciendam tam dictum magistrum Reginaldum quam ejus successores de assensu nostro teneri voluit specialiter obligatos, prout superius est expressum, ita tamen quod post mortem dicti Hervei dicta ecclesia remaneat libera et immunis ab onere pensionis superius nominate. In cujus rei memoriam et testimonium, presentes litteras sigillo nostro fecimus sigillari. Actum anno Domini millesimo ducentesimo trigesimo septimo, mense januario.